《白云涧》
清代·李雍熙

长白山中好崖谷，翠飞岩高削苍玉。我来结茆卧其下，老树当门一溪绿。

吾家康乐真绝尘，夙昔本是青云人。偶然高躅爱幽独，白云涧北卜居新。

野径纡回抱丹嶂，草阁茆檐势相向。细雨春花两蜡屐，落日秋风一藤杖。

相过相对每经时，幽意但有闲云知。青林夜黑兀然坐，玉液黄芽流口脂。

我无灵药身转老，欲鍊大还苦不早。如君仙骨自天生，肯使容颜就枯槁。

何日丹成谢世情，云车风马来相迎。我乘白鹿君黄鹤，共向三山顶上行。

作者简介：（1602—1668）明末清初山东长山人，字淦秋。少习儒，以孝友称。晚年好佛，尝手写《金刚》、《法华》、《观世音》诸经。有《孝行庸言》。